Чытачы, дарэчы, аказаліся таксама не зусім такімі, якімі я іх сабе ўяўляла. Хто б мог падумаць, што іх найбольш хвалюе не якасць тэксту, а якасць паперы? Палову пытанняў, якія атрымліваюць тыя, хто камунікуе з пакупнікамі, звязаныя з якасцю матэрыялаў. Пераплёт, вокладка, таўшчыня старонак… Калі ты расказваеш пра кнігу, то павінен улічваць гэты фактар. А яшчэ тое, што чытач купляе настрой, а не тэкст. Таму, рэкламуючы кнігу, ты павінен умець рабіць атмасферныя фота. Некаторыя выдавецтвы, рэкламуючы кнігу, робяць сапраўдныя шэдэўры фотамастацтва, а некаторыя буктрэйлеры не саступаюць сапраўднаму кіно!